|  |  |  |
| --- | --- | --- |
|  | | |
|  |  |  |
|  |
|  |  |  |

Vedtægt for Folkeoplysningsudvalget i Bornholms Regionskommune

I henhold til folkeoplysningslovens § 35 stk. 2 nedsætter Bornholms Regionskommune et folkeoplysningsudvalg.

**§ 1. Folkeoplysningsudvalgets formål og opgaver**

Folkeoplysningsudvalgets formål og opgave er at understøtte folkeoplysende aktiviteter og foreninger på Bornholm inden for de af Kommunalbestyrelsen fastlagte rammer.

Folkeoplysningsudvalget udøver sin virksomhed i henhold til en kompetenceplan, som godkendes af Kommunalbestyrelsen efter indstilling fra Folkeoplysningsudvalget.

Folkeoplysningsudvalget skal som minimum inddrages omkring:

a) Kommunens politik for den folkeoplysende virksomhed

b) Kommunens budget for den folkeoplysende virksomhed og

c) Kommunens regler for tilskud til den folkeoplysende virksomhed.

Beslutninger truffet af Folkeoplysningsudvalget kan ikke indklages til højere instans.

.

**§ 2. Sammensætning**

Folkeoplysningsudvalget består af 11 medlemmer:

a) 2 medlemmer vælges af kommunalbestyrelsen blandt dets medlemmer.

b) 2 medlemmer vælges efter indstilling fra den folkeoplysende voksenundervisning.

c) 3 medlemmer vælges efter indstilling fra idrætsforeninger.

d) 3 medlemmer for øvrige foreninger.

Heraf op til 1 medlem for selvorganiserede grupper.

e) 1 medlem vælges efter indstilling fra de lokale handicapforeninger.

For hvert medlem af Folkeoplysningsudvalget vælges mindst én eller i prioriteret rækkefølge flere stedfortrædere.

**§ 3. Tilforordnede**

Ledere, lærere og personale for folkeoplysende voksenundervisning tilbydes én plads som tilforordnet i Folkeoplysningsudvalget:

Der vælges mindst én eller i prioriteret rækkefølge flere stedfortrædere.

**§ 4. Valg af brugerrepræsentanter**

Medlemmer og stedfortrædere for de i § 2 nævnte områder vælges på et valgmøde efter følgende regler:

Bornholms Regionskommune indkalder med mindst 14 dages varsel til fælles valgmøde, hvortil der indbydes 1 repræsentant for hver af de i regionskommunen godkendte foreninger, der tilbyder folkeoplysende voksenundervisning eller frivilligt folkeoplysende foreningsarbejde.

Derudover annonceres efter repræsentanter for selvorganiserede aktiviteter.

Borgere, som ønsker at deltage i valghandlingen som repræsentanter for selvorganiserede grupper skal senest 3 dage før valget have anmeldt sin deltagelse i valget.

Hvis det ikke er muligt at udpege en repræsentant fra de lokale handicapforeninger, tilfalder posten den folkeoplysende voksenundervisning.

Ved en forening for handicappede forstås en forening, der hovedsagelig tilbyder folkeoplysende virksomhed til handicappede.

Hvis der opstilles flere kandidater end der er behov for, vil der ske skriftlig afstemning. Ved afstemningen har hver godkendt forening 1 stemme.

Ved stemmelighed foretages lodtrækning.

Afstemningsresultatet ledsager indstillingen til Kommunalbestyrelsen.

Hvis der opstilles færre kandidater end der er behov for, udpeges de resterende medlemmer og stedfortrædere af Kommunalbestyrelsen.

Valget finder sted snarest muligt efter kommunalvalget og senest inden den 1. april i det efterfølgende år.

Valget til er underlagt Ligestillingslovens regler om, at der tilstræbes en ligelig kønsfordeling i udvalget.

**§ 5. Stedfortrædere**

Hvis et medlem af folkeoplysningsudvalget udtræder i løbet af valgperioden indtræder stedfortræderen.

Er der ved et medlems udtrædelse af folkeoplysningsudvalget ingen stedfortræder, udpeger Folkeoplysningsudvalget efter offentlig annonceret en suppleant for resten af valgperioden.

**§ 6. Funktionsperiode**

Udvalgets funktionsperiode følger den kommunale valgperiode. Medlemmerne fortsætter indtil udgangen af den måned i hvilken nyt valg har fundet sted.

Valget af tilforordnede følger ligeledes den kommunale valgperiode.

**§ 7. Formand**

Folkeoplysningsudvalget vælger selv sin formand og fastsætter selv sin forretningsorden.

**§ 8. Diæter**

Formanden for folkeoplysningsudvalget ydes et vederlag i henhold til Bornholms Regionskommunes styrelsesvedtægt.

Alle brugervalgte medlemmer af Folkeoplysningsudvalget modtager diæter i overensstemmelse med reglerne i lov om kommunernes styrelse.

***Godkendt af Kommunalbestyrelsen 30. januar 2014***